Magnus Heunicke (S), 2012-06-06:
Tak for det, og tak for muligheden for at tage den her forespørgselsdebat.
For os Socialdemokrater er ordentlig lovkvalitet helt centralt.
Vi er som en del af en ansvarlig regering optaget af at fremme Folketingets muligheder for at kontrollere regeringens embedsførelse.
Derfor er det også et helt særskilt punkt under programmet for god regeringsførelse.
Jeg er til forberedelse af den her debat dykket lidt ned i tallene for også at tilføre debatten, hvilket jeg prøvede også tidligere under Venstres ordførers tale, en vis grad af realisme.
Lad os se, hvordan det er gået med den tidligere regering i forhold til den nuværende regering.
Hvordan var det, dengang Venstre selv sad på embedsværket?
Jo, det forholder sig sådan, at i sidste folketingsår under VK-regeringen var andelen af rettidigt besvarede udvalgsspørgsmål i de fire kvartaler i folketingsåret mellem 67 pct. og 72 pct. Altså, 67-72 pct. var rettidigt besvaret.
I de første to kvartaler af det her folketingsår er svartiderne 76 pct. og 71 pct., altså en lille forbedring i forhold til sidste folketingsår.
Ser vi på andelen af § 20-spørgsmål, og hvordan vi har fået regeringens svar rettidigt, så er billedet faktisk det samme, nemlig en lille forbedring.
Men stadig væk er vores ønske at nå højere op.
Derfor må konklusionen jo i dag være, at ingen har noget at lade hinanden høre.
Jeg glæder mig over, at vi alle sammen er enige om, at Folketinget skal have mulighed for at kontrollere regeringens embedsførelse, altså stille spørgsmål og forlange svar og få ministre i samråd.
Det er vigtigt for demokratiet.
Derfor er det jo også kun tilfredsstillende, at det har regeringens bevågenhed.
Vi har en regering, der selv i et ekstraordinært presset folketingsår med folketingsvalg og med et krævende EU-formandskab, hvor ministrene skal lede møder andre steder end i Danmark, faktisk formår at ligge en anelse bedre end VK-regeringens sidste bedrifter, hvad angår betjening af Folketinget.
Og som sagt vil regeringen fremadrettet have fokus på at sikre Folketingets mulighed for at kontrollere regeringens embedsførelse. Så kan vi se på det andet element i dagens debat, nemlig de rimelige høringsfrister.
Det indgår jo i programmet for god regeringsførelse, at der skal fastsættes rimelige høringsfrister, og det gør det, fordi organisationer og andre høringsparter skal have rimelig tid til at gennemgå lovforslagene og indsende deres høringssvar.
Det giver et bedre lovarbejde.
Og de høringssvar indgår jo i ministeriernes arbejde med at udforme det endelige lovforslag.
Derfor er det selvfølgelig vigtigt at kende den indstilling, som de relevante høringsparter har til lovforslaget.
Af den grund er det også tilfredsstillende, at man kan notere sig, at regeringens holdning er, at vi skal have rimelige høringsfrister.
Det fremgår også af regeringsgrundlaget.
I debatten lige før kom det jo også frem, at selv med den bedste vilje, og hvor man virkelig prioriterer den her problemstilling, så er der nogle gange, hvor det er påkrævet, at Folketinget kan handle hurtigt, at vi kan håndtere en krise, et skattehul.
Det forslag, som vi behandler på fredag, er et forslag om at give private virksomheder mulighed for at investere ekstraordinært for at skabe ekstraordinært med arbejdspladser i en tid, hvor Danmark mangler dem.
Og for at sikre, at det ikke får den modsatte effekt, skal der handles hurtigt, og jeg vil godt kvittere for, at alle Folketingets partier har bakket op om det.
Til afslutning vil jeg sige, at vi Socialdemokrater er optaget af at sikre en god regeringsførelse.
Der skal være åbenhed, der skal være gode vilkår for at udøve parlamentarisk kontrol med regeringen.
God lovkvalitet skal sikres med rimelige høringsfrister, men også, som jeg nævnte, med mulighed for dispensation i særlige tilfælde.
Begge dele hører til i et velfungerende demokrati.
Det er jo lige præcis baggrunden for, at regeringen har lagt sit program frem.
At Folketingets øvrige partier er enige med os i, at vi også fremadrettet skal have fokus på at sikre en god regeringsførelse, er vi jo kun tilfredse med.
Derfor skal jeg på vegne af Socialdemokraterne, Det Radikale Venstre, SF og Enhedslisten oplæse følgende: Forslag til vedtagelse
»Folketinget lægger vægt på, at der er et tæt og tillidsfuldt samarbejde mellem Folketinget og regeringen.
Folketinget understreger vigtigheden af, at der bør fastsættes rimelige høringsfrister vedrørende lovforslag, og at folketingsspørgsmål besvares fyldestgørende og rettidigt.
Derfor beklager Folketinget, at lovforslag i visse tilfælde er udsendt med meget korte høringsfrister, selv om Folketinget anerkender, at det politiske arbejde kan nødvendiggøre dette.«